钦定古今图书集成/历象汇编/岁功典/第049卷 > 《遵生八笺》 > 五月事宜
## 钦定古今图书集成/历象汇编/岁功典/第049卷 > 《遵生八笺》 > 五月事宜

《孝经纬》曰：“小满后十五日，斗指丙为芒种。”《白虎通》曰：
“律蕤宾。蕤者，下也，宾者，敬也。言一阴始生萎蘼，阳不
资以为用，如宾在外而不为内至也。”吴子夜四时歌
曰：“是月为郁蒸，为仲暑。”

《元枢经》曰：“是月天道西北行，作事出行，俱宜向西北，
吉。”

又曰：“初九日沐浴，令人长命。”

《云笈七签》曰：“五月一日取枸杞煎汤沐浴，令人不老
不病。五日以兰汤沐浴亦可。初四、初七、初八日沐浴
吉。”

《保生月录》曰：“是月十一日，天仓开，宜入山修道。”
《简易方》曰：“疫炁时行，用贯众置水矼内，食水不染。”十
二月除夕同此。

《家塾事亲》曰：“巳丑、卯辰日，祀灶以猪首，吉。五月朔日，
不宜出钱财。”

《博济方》云：“五月取桃仁一百个，去皮尖研细，入黄丹
二钱，丸如桐子大。治疟发日而北，用温酒或井花水
吞下三丸即绝。合忌妇女鸡犬见之。”

《本草图经》曰：“五月收杏，去核，自朝蒸之，至午而止，以
微火烘之，收贮。少加糖霜，可食驻颜，故有杏金丹之
说，不宜多食。”

《千金方》曰：“多采苍耳，阴干，置大瓮中，能辟恶炁。若有
时疫生发，即取为末，举家服之不染。若病胀满，心闷
发热，即服此。又能杀三尸九虫。”

又曰：“五月二十七日，宜服五味子汤。取五味一合，捣，
置小瓶中，以百滚汤入蜜少许，即封口，置火边，良久
乃服，生津止渴。”

二十日采小蒜，曝干，治心烦痛，解诸毒，又治小儿丹
𤺋。

是月十六日、二十日宜《拔白》。

《保生馀录》曰：“五月取萤火二七枚，撚白发，能黑。”